
	Εσπερίδα με θέμα:

Ιστορία της Ελλαδοκυπριακής Ιατρικής

από την Αρχαιότητα μέχρι τον αιώνα μας

στο Σπίτι της Κύπρου

Επιστημονική εσπερίδα, με θέμα Ιστορία της Ελλαδοκυπριακής Ιατρικής από την Αρχαιότητα μέχρι τον αιώνα μας, πραγματοποιήθηκε τη Δευτέρα 17 Φεβρουαρίου 2020 στο Σπίτι της Κύπρου στην Αθήνα.
Η εσπερίδα συνδιοργανώθηκε από το Σπίτι της Κύπρου και τις Εκδόσεις Μίλητος με την ευκαιρία της κυκλοφορίας του τρίτομου συλλογικού έργου Η Χειρουργική των Ελλήνων δια μέσου των αιώνων, την οποία εμπνεύστηκε και επιμελήθηκε ο Ομότιμος Καθηγητής Χειρουργικής του Εθνικού και Καποδιστριακού Πανεπιστημίου Αθηνών κ. Ιωάννης Μπράμης. 
Όπως ανέφερε ο κ. Μπράμης, προλογίζοντας την εκδήλωση, η έκδοση αποτελεί την πρώτη ενιαία και ολοκληρωμένη ιστορική καταγραφή της ιστορίας της Ιατρικής του Οικουμενικού Ελληνισμού, καθώς σε εννιαία χρονολογική ροή, παρουσιάζεται και τεκμηριώνεται η ιστορική διαδρομή της χειρουργικής τέχνης των Ελλήνων, από την προϊστορική εποχή μέχρι τον αιώνα μας και την ψηφιακή εποχή της σύγχρονης τεχνολογίας και της τηλεχειρουργικής.
Τα κείμενα του έργου, γραμμένα από έγκριτους επιστήμονες, ιατρούς, ιστορικούς της ιατρικής, αρχαιολόγους και φιλολόγους, συνθέτουν ένα έργο αναφοράς που παραμένει, όμως, προσιτό και ελκυστικό για τον επαρκή αναγνώστη. Ο λόγος είναι ότι, με άρμα την ιστορική διαδρομή της Χειρουργικής από την αρχαιότητα μέχρι σήμερα καταγράφεται η ιστορική διαδρομή του Ελληνισμού, δηλαδή του Ελληνικού Πνεύματος, της Ελληνικής Γλώσσας και του Εὖ ζῆν. 
Στο πλαίσιο του προγράμματος της εσπερίδας συμμετείχαν με εισηγήσεις τους, ο επιμελητής της έκδοσης Ομότιμος Καθηγητής κ. Μπράμης, ο οποίος μίλησε με θέμα Η χειρουργική των Ελλήνων και ο Έλληνας χειρουργός στην Αρχαιότητα, και εκ των επιστημονικών συνεργατών και συγγραφέων, ο Ομότιμος Καθηγητής Αρχαίας Ελληνικής Φιλολογίας Ε.Κ.Π.Α. κ. Ανδρέας Βοσκός, με θέμα Η Ιατρική στην Αρχαία Κύπρο: Σύντομη ιστορική θεώρηση, ο Ομότιμος Καθηγητής Παθολογίας-Λοιμώξεων Ε.Κ.Π.Α. και Πρόεδρος Διεθνούς Συμβουλευτικής Επιτροπής Ιατρικής Σχολής του Ευρωπαϊκού Πανεπιστημίου Κύπρου κ. Γεώργιος Πετρίκκος, με θέμα Αρχαϊκή και Κλασική Εποχή: Η πινακίδα του Ιδαλίου, και ο Ορθοπαιδικός Χειρουργός κ. Νικόλαος Κεραμάρης, με θέμα Η Χειρουργική στην Ελληνιστική Κύπρο: Απολλώνιος ο Κιτιεύς.

